Papersnake/gushiwen huggingface dataset:
舟中暮雨
彭汝砺（宋代）

骑马昔由建春去，泛舟今自美丰归。水中仙子红莲出，物外幽人白鹭飞。

风起岸蘋寒苒苒，雨生烟谷细霏霏。吏情转觉尘埃丑，叹息沧浪属钓矶。
寄西庄梅道者
李之仪（宋代）

因缘时节本相期，只恐蹉跎醉似泥。洗尽从前留意处，何忧金臂不提携。
送敬之
韩淲（宋代）

一笑招真岩，屈指如昨日。梅雨打溪船，回路顿萧瑟。

岂知数载后，相逢仕涂出。复是暮春时，薰风转吕律。

武夷山甚高，千丈耸崷嵂。昧者信谁知，见者多自失。

名父难为子，世论莫深诘。要使学力健，用则定爵秩。

我亦理征帆，相将坐林密。先乃送君归，斑衣入堂室。

从容奉亲欢，岂但文度膝。
呈陈和叔二首
王安石（宋代）

数椽庳屋茨生草，三亩荒园种晚蔬。
永日终无一杯酒，可能留得故人车。
和陶渊明乞食诗一首
赵蕃（宋代）

我生堕贫中，欲避将安之。
去未未是贫，假贷犹有辞。
亲朋戒今未，相与谢往来。
朝昏曷以度，半菽藜羹杯。
大笑不知悔，且和渊明诗。
儿曹相与语，我幸乏此才。
犍为涂次
顾复初（清代）

乍见秋云拥竹关，俄惊凉气到芦湾。一江带雨全吞岸，万树摇芦欲下山。

苍鹘健蹲僧阁住，白鸥乱趁钓舟还。从知随处皆堪适，祇在从容系缆间。
杂兴二首
叶茵（宋代）

兀兀北窗下，嘈嘈林间鸣。
声各奏小大，谅亦随其形。
倏然气肃冽，一夕俱沈冥。
试语尘中士，细听秋虫声。
扇子诗
李石（宋代）

风雨楼上笛，烧春宽作程。
眉峰须小蹙，梅子弹九青。
和文与可洋川园池三十首 南园
苏轼（宋代）

不种夭桃与绿杨，使君应欲候农桑。
春畦雨过罗纨腻，夏垅风来饼饵香。
宿胡氏溪亭
项斯（唐代）

独住水声里，有亭无热时。客来因月宿，床势向山移。

鹤睡松枝定，萤归葛叶垂。寂寥犹欠伴，谁为报僧知。
重至凤城会龚别驾同暴参戎夜游金山四首 其二
林大春（明代）

君家先子号名臣，况复遗思渤海滨。此日相逢重相惜，知君不忝旧儒绅。
晚霁登汝南大云阁
贾彦璋（唐代）

禅宫新歇雨，香阁晚登临。邑树晴光起，川苗佳气深。

水包城下岸，云细郢中岑。自叹牵卑日，聊开望远心。
寓言二首 其一
朱之才（宋代）

兽有善触邪，草有能指佞。兽草非有心，不移本天性。

前王著臣冠，俾尔效端鲠。如何不称服，触指反忠正。

吾欲取二物，豢植列台省。一令邪佞徒，奔逃亟深屏。
夏日寄高洗马
贾岛（唐代）

三十年来长在客，两三行泪忽然垂。白衣苍鬓经过懒，

赤日朱门偃息迟。花发应耽新熟酒，草颠还写早朝诗。

不缘马死西州去，画角堪听是晓吹。
谒子陵祠
佘翔（明代）

若有人兮山之曲，抚长松兮倚修竹。乐衡门兮栖迟，临清流兮卜筑。

谢轩冕于当途兮，结隐沦于空谷。岂无九五之恋穷交兮，一举吾慕乎黄鹄。

唯桐江之潺潺兮，逝昼夜其相续托。渔钓以终身兮安，所取天下之桎梏。

瞻飞鸿之冥冥兮，听松风之谡谡。彼神龙之蟠九州兮，岂其与虾鲰而相徵逐。

使凤凰可得而罗兮，又奚异鸡鹜之争饮啄。邈哉高风留此芳躅，上有许由之耳兮，下有严陵之足。

酌雨露以为浆兮，燃日月以为烛。汉家宫殿草离离，七里依然烟水绿。
春晴自云门归三山
陆游（宋代）

乍行春野眼增明，渐减春衣体倍轻。
人卖山茶先谷雨，鸦随墦祭过清明。
柳塘水满双凫戏，稻陇泥深一犊行。
晚到三桥泛舟去，掩关不复畏重城。
登大观楼
孙默（清代）

一望天无际，凭高俯大荒。马驰烽火径，人在水云乡。

短棹迷春草，疏钟送夕阳。百年车笠意，对此倍难忘。
冬至日雪
许景衡（宋代）

烈风鼓青冥，阴云布峥嵘。不待珠霰集，忽惊玉花倾。

一阳动黄宫，万物如有萌。丰年颁上瑞，我独欣发生。

永夜不能寐，耿耿书窗明。
题高安朱少尹莆山书舍
王褒（两汉）

林下横门隔断桥，溪边草径入云遥。青山绿树知多少，谁道书声到市朝。
五十篇
冯梦祯（明代）

拂衣谢尘氛，静侣时相追。
披素咏新赏，开帙涣所疑。
岂不恋圭组，天爵无磷淄。
岂不念子孙，清白自可诒。
观民计已极，从道安可蚩。
申毫著斯文，聊以从吾私。
拟汉铙歌十八曲，存十一章 其四 战城南
姚燮（清代）

以万人命易尺土，天子豪，黔黎苦。风飘云云，魂不敢图苟存。

骨苦山，血渗地，风雷喑呜，日月无气。奈何哉，父母妻子，盼我招我，冠裳在右，刀酖在左。

悔不得饿死穷壑中，彼何人斯，愦愦食粟千百钟。
挽程尚书词
项安世（宋代）

人间一日履声藏，天上文昌落在芒。
直谅无朋今魏汲，师承有法古韦康。
思陵册府严招骋，孝庙经帷盛表章。
岁晚山林谁得似，十年高卧乐羲皇。
断河酒楼得花字落字二首 其一
方回（元代）

忽此四十载，弱冠来京华。缪乘朝士马，偶驾刺史车。

谤墨满褚笥，战血腥干铘。良喜返初服，草屩牧羜豭。

曷乃浪复出，头雪眼已花。市人幸不识，徒步趋酒家。

惊倒道上客，高楼何欢哗。醉卧忘解衣，巷瓯朝鸣茶。
大理黄丞宗旦通判颍州
杨亿（宋代）

曾随征虏出萧关，又案公田汝水湾。
南畝万箱增地利，西清三刻对天颜。
一麾通守彤襜贵，九棘凭刑赤笔闲，
闾里欢迎旧從事，随车雨气自应还。
送丘计部谦之出守潮州二首 其二
欧大任（明代）

万里风云一据鞍，天边旌旆渡桑乾。酒人西送犹燕筑，使者南桑尚汉冠。

翡翠越裳簪玉暖，荔枝炎海椀浆寒。青山处处襜帷色，竹马津头夹道看。
送仲温先生还吴
沈铉（元代）

江城萧索西风起，行逢故人惊梦里。忧深自觉少容颜，食尽惟愁拙生理。

看君白发何由得，白发相逢更悲喜。笔力随年老愈深，诗思逼人鸣不已。

每呼石丈即低头，独宝《兰亭》夸□死。近来英气减前时，酒量仍非向来比。

从渠门第沸如羹，自保情怀澹如水。城南只友高书记，谢官归来接邻里。

交游散落苦无多，世事悠悠竟如此。明朝忍去别江头，枫叶苎花送行李。
苦怀六首 其一
郑思肖（宋代）

我行荒野间，风埃苦浩浩。嗟汝后生者，惟恐不见老。

世事如霜木，颜色尽枯槁。愁来不即死，反为命所恼。

今人真小儿，语话尚痴倒。不辨亲与仇，得食即为好。

焉知父母心，茹痛伤怀抱。难报三春晖，满地皆芳草。
诸公载酒贺余休致水村农卿有诗次韵
刘克庄（宋代）

高屋从来有鬼窥，铁门关枉费心机。
逃尧欲去未忍去，舍鲁不归何处归。
款段马知如狗大，堂厨羊不似蠔肥。
赐金未可都挥散，要买荒山鹤断矶。
王亚之见访知谹父郎中得女戏作 其一
王洋（宋代）

春风剪綵花开脸，秋水为神玉作肌。解使门阑添喜色，宜来何必是男儿。
早秋次许浑韵
夏诒霖（清代）

碧天澄似水，凉意满藤萝。新月悄依树，微云淡着河。

吟怀中夜静，虫语入秋多。不觉年光晚，年年感逝波。
颂古四十四首
释法泰（宋代）

三界无法，何处求心。
山容雨过，松韵风吟。
横眠倒卧无馀事，一任莓苔满地侵。
挽毅斋郑观文二首
刘克庄（宋代）

卷服辞三事，深衣立一儒。
羞扶孔公杖，宁入洛英图。
鉴已云亡矣，梁其不坏乎。
纷纷扫门客，曾拜董陵无。
别聰道人归缙云
杨亿（宋代）

二年假守栝苍城，郡榻唯师即送迎。
擣药几怜春漏永，调琴长待夜蟾生。
心猿已伏都无念，海鸟相逢自不惊。
送别秋郊岂成恨，白云青嶂是归程。
送僧归天宁万年禅院
田锡（宋代）

帝里来朝谒，林泉却忆归。
得诗从史阁，扫石向岩扉。
云伴离丹阙，猿窥换紫衣。
天台寿昌寺，山水有光辉。
颂古三十八首 其二十一
释慧方（宋代）

裂破须弥鼻孔，踏反大海乾坤。面前百千诸佛，尽是我家儿孙。
八月送友人还山
范承斌（清代）

砧声将落叶，淅淅动寒帏。秋色来何处，故人今日归。

远山孤树小，隔水数鸿飞。却羡君兄弟，舟中话翠微。
题针出羹字韵
裘万顷（宋代）

一寸坚刚铁琢成，绮罗丛里度平生。
有时稚子敲成钓，钓得鱼儿便作羹。
辛丑上元
胡仲弓（宋代）

官府张灯试太平，斯民从此不聊生。
使君只听笙歌沸，不听闾阎愁叹声。
用前韵再和霍大夫
苏轼（宋代）

文字先生饮，?谓刘执中。
?江山清献游。
典刑传父老，樽俎继风流。
度岭逢梅雨，还家指麦秋。
自惭鸿雁侣，争集稻粱洲。
野阔横双练，城坚耸百楼。
行看凤尾诏，却下虎头州。
君意已吴越，我行无去留。
归途应食粥，乞米使君舟。
法象岩
尹台（明代）

法象奇岩霾古云，平冈峭石突缤纷。林含赤岛三花影，洞列丹枢七曜文。

锦瑟玉笙闻缥缈，金芝瑶草閟氤氲。欲寻世外真仙侣，暂狎山中麋鹿群。
戏谢师直买伊阳田
刘攽（宋代）

雒阳东周苏子贤，兄弟驰说雄当年。一身曾兼六国印，举世皆当二顷田。

君才十倍鬼谷子，期年已出揣摩篇。公侯将相可自致，何竟高蹈伊阳川。
即事十首 其六
王彦泓（明代）

历遍情场滟滪滩，近来心性耐波澜。引将妒女镇訾裂，博得欢娘笑齿寒。

心断猜嫌从客谤，貌无评泊恣人看。东邻一任持郎去，欢处如侬定不欢。
令狐相公见示题洋州崔侍郎宅双木瓜花顷…来什辄成和章
刘禹锡（唐代）

金牛蜀路远，玉树帝城春。荣耀生华馆，逢迎欠主人。

帘前疑小雪，墙外丽行尘。来去皆回首，情深是德邻。
偶成
叶茵（宋代）

春阴晴复阴，因物悟浮生。
杜宇乡心重，杨花世事轻。
知非蘧伯玉，觉是晋渊明。
此意谁人会，骑牛访偶耕。
次韵范提干二首 其二
周紫芝（宋代）

白头于世亦何能，欲赋归来计未成。孟博声名追往昔，蔚宗文字慰平生。

风流易散嗟人事，臭味相求岂世情。欲唱清歌送行客，不知谁是米嘉荣。
书怀
黄庚（元代）

刚肠不挠是男儿，舌在囊中岂足悲。
落落世情难苟合，徨徨客路欲何之。
旧时风月堪遗恨，好处江山尚欠诗。
莫把闲愁萦素抱，人生双鬓易成丝。
途中寄杨邈裴绪示褒子
韦应物（唐代）

上宰领淮右，下国属星驰。雾野腾晓骑，霜竿裂冻旗。

萧萧陟连冈，莽莽望空陂。风截雁嘹唳，云惨树参差。

高斋明月夜，中庭松桂姿。当暌一酌恨，况此两旬期。
山行
本奫（清代）

春风记得过西泠，涧草溪花列翠屏。路曲不知归去晚，夕阳影里乱峰青。
十七日大雪
方回（元代）

扁舟未觉出城难，访旧情知老畏寒。
七十五翁无□□，□楼聊且隔帘看。
寿建宁太守
刘克庄（宋代）

官府升平戟卫严，退衙惟与客清谈。
宽和却笑闽溪急，苦硬翻嫌建茗甘。
南国只今歌召伯，汉庭早晚相曹参。
情知金鼎催调燮，驿路梅开雪意酣。
开州盛山十二题 其四 流杯渠
冯山（宋代）

为爱泉石饮，屡招宾朋游。浮觞来不倚，一水循环流。
闻陈正学理琴
刘黻（宋代）

闻君整琴待秋风，我欲从之魂梦通。
素麻仿佛苍髯翁，扬休山梦崆峒东。
泪痕犹湿龙门桐，有曲无音悲天公。
猗兰未冷拘幽浓，那知斯道将遂穷。
山矸石烂冥感丛，枝蜩盘蝇迭相雄。
两耳年来怪不聪，群哇扰杂安於聋。
烦君为我调怔忡，流泉隐隐深涧中。
春温廉折各不同，声虽在指意在胸。
云飘柳絮风入松，恍然楼阁坐虚空。
伯牙所知何必钟，白鹤飞来采芹宫。
和江东运使韩子文见寄
范纯仁（宋代）

岁寒君子意，穷达见情均。多谢江南信，偏怜泽畔人。

明珠惊照夜，寒谷顿生春。白首论交地，须看管鲍亲。
曾梦良
葛胜仲（宋代）

未有归资可买山，一封程奏便求闲。睢睢去后容争席，碌碌羞来肯抱关。

幻界已知都是梦，真心自要识无还。尊前衮衮听名理，坐遣穷愁一破颜。
句
蓝奎（宋代）

懒思身外无穷事，原读人间未见书。
寄题信州德元观何真人林园长春亭
揭傒斯（元代）

长春亭榭倚云开，百里湖山入座来。流水绕阶时自照，好花如幄手亲栽。

青云每指寻真路，白发频登望母台。六月神龙起潭井，人间几处待风雷。
程通判挽诗二首 其一
洪适（宋代）

力行先孝友，潜处伴耕樵。日奉斑衣戏，风移尺布谣。

白头方得禄，朱绂便登朝。车作骅骝折，松烟喝鼓箫。
荷泽赞
释心月（宋代）

荷泽元来不姓高，岭头一网竟难逃，
尔曹若不论知解，知解无因到尔曹。
池上逐凉二首 其一
白居易（唐代）

青苔地上消残暑，绿树阴前逐晚凉。轻屐单衫薄纱帽，浅池平岸庳藤床。

簪缨怪我情何薄，泉石谙君味甚长。遍问交亲为老计，多言宜静不宜忙。
挽安南国王
黎崱（元代）

当时侍坐谈玄客，今日到门灯照灵。重对画眉魂或返，每看遗稿泪交零。

西门旧路花应白，南国新阡草易青。无限越吟招不得，纸钱风急树冥冥。
和孙元规资政游园 其一
徐积（宋代）

禁烟娱乐且须频，二月风光特地新。料得壶中无俗客，更闻歌者尽阳春。

酒来花下斟琼液，茶向松閒碾玉尘。应笑谢安空寂寞，东山终日为何人。
句
上官仲恭（宋代）

君不见乔木参天独乐园，至今犹是温公宅。
草屦
易士达（宋代）

崎岖只惯识羁情，足下忙穿子更轻。
近世宦途如纸薄，当知险处不须行。
侨寄山居霍然几月凡见之於目闻之於耳者辄缀
王志道（宋代）

漠漠轻烟护鹊巢，扬花无赖矗天高。
粼粼白水身畴满，省却年时灌慨劳。
鹧鸪天 其一
苏庠（宋代）

枫落河梁野水秋。澹烟衰草接郊丘。醉眠小坞黄茅店，梦倚高城赤叶楼。

天杳杳，路悠悠。钿筝歌扇等闲休。灞桥杨柳年年恨，鸳浦芙蓉叶叶愁。
春晴
陆游（宋代）

南陌争牛事已非，彩山又近放灯期。
风和已染柳千缕，山冷未开茶一旗。
酒病况当人别後，春光偏在雪晴时。
道傍笑我清狂在，马上看山细咏诗。
饯吴西畴东归
徐集孙（宋代）

交情寥落若商参，谁是如兰可断金。
别去社中怀旧友，喜来湖断共新吟。
好山争似居家看，冷菊难禁在旅心。
我欲学君归未得，来年竹屋再相寻。
雨后望云
张嵲（宋代）

岁序属残腊，云容先发春。
氛氲迎近壑，乱鬈霭遥津。
暮色含微雨，林滋被细筠。
忧居时物变，有泪洒苍旻。
题故元少尹集后二首
白居易（唐代）

黄壤讵知我，白头徒忆君。唯将老年泪，一洒故人文。

遗文三十轴，轴轴金玉声。龙门原上土，埋骨不埋名。
满庭芳 其二 题卓火传经堂
吴绮（清代）

跨虎英风，雕龙华胄，西河代有雄才。杨乌奇字，得自蕊渊来。

多少经纶心事，向寒塘、暂葺茅斋。梅花里、牙签万轴，长啸独登台。

舒怀今古际，谁为管乐，谁是邹枚。只孔家残壁，不受秦灰。

但得一编牛角，朗吟处、奔走风雷。功名事、青箱满贮，玉树况盈阶。
寄王修竹
顾逢（宋代）

小楼分袂后，别久忆君多。
逆境诗排遣，残躯病折磨。
静闻花落几，闲看蚁移窠。
几夜窗前梦，携筇竹下过。
送杨训导擢曹州掌教二首 其二
唐顺之（明代）

皋比几岁卧江城，绛帐谈经复此行。广文不厌青毡冷，京兆犹传白雪声。
落梅
律然（清代）

和风和雨点苔纹，漠漠残香静里闻。
林下积来全似雪，岭头飞去半为云。
不须横管吹江郭，最惜空枝冷夕曛。
回首孤山山下路，霜禽粉蝶任纷纷。
日诗
赵匡胤（宋代）

欲出未出光辣达，千山万山如火发。
须臾走向天上来，逐却残星赶却月。
春闺怨
程长文（唐代）

绮陌香飘柳如线，时光瞬息如流电。

良人何处事功名，十载相思不相见。
琵琶仙 将踏雪白门，用白石吴兴词韵写意
易顺鼎（清代）

家在何村，问飞到、可是江南黄叶。溪路双桨敲冰，烟丝舞愁绝。

兴废事、梅花不管，那知有六朝啼鴂。废苑红绡，柔淮绿减，商女能说。

待收拾、毡笠狨鞍，要游过、明年放灯节。压遍紫骢蹄印，认桥通皂荚。

何处觅、歌楼十里，拥玉人、坐看春雪。误道风柳吹香，酒徒将别。
星岩二十景 其一 洞开华盖
谭谕（明代）

穹窿一窍与天通，瑞蔼祥光满洞中。忽听凤笙声彻处，五云缭绕驾回龙。
润守修撰见招与左丞王公大夫俞公东园集会宾
苏颂（宋代）

曾览祁公五老诗，仍陪三寿燕留司。
今逢北固开尊日，正似南都命席时。
喜奉笑言挥麈柄，却惭衰朽倚琼枝。
定知此会人间少，五十年才一再期。
出灵羊峡望香炉诸峡山
区大相（明代）

香炉复灵峡，信美且吾州。伊昔投荒路，今看拥上游。

猿啼千嶂雨，枫落片帆秋。作赋何年客，偏怜风景幽。
沙弥文信大悲颂
黄庭坚（宋代）

通身是眼，不见自己。
欲见自己，频掣驴耳。
通身是手，不解著鞭。
白牛懒惰，空打车辕。
通身是佛，顶戴弥陀。
头上安头，笑杀涪皤。
题硖江萧氏庵二首 其一
孙觌（宋代）

雪屋清如洗，云崖翠作堆。破扉风自掩，败壁雨先颓。

野色初还柳，林香尚有梅。沧江千万顷，一鸟镜中回。
题沈子仁青山白云图
刘崧（元代）

野桥流水乱浮花，深巷垂杨浅荫沙。祗恨小船呼不应，隔江茆屋似吾家。
寄河南卫镇抚赵克家叙旧
张昱（元代）

程生河南来，始得河南信。雨散云飞二十年，萍踪梗迹今才定。

却思小孤洲渚边。大江大浪拍战船。将军须髯劲如戟，白石酣歌便醉眠。

我从别来赞画省，芙蓉幕与风尘远。洪武初年自日边，诏许还家老贫贱。

池馆尽付当时人，惟存笔砚伴闲身。刘伶斗内葡萄酒，西子湖头杨柳春。

见人斲轮只袖手，听人谈天只钳口。年过七十发未斑，路涂不辞牛马走。

知尔出镇在洛阳，宫袍健马日煌煌。前骑大旗画罴虎，后骑长戟横雪霜。

我于此事别已久，富贵浮云更何有？鸿雁得便时附书，但问老人平安否？
江北梅开殊晚和林实之别驾韵 其六
孙应时（宋代）

许氏南园十里间，嗟跎胜赏怯春寒。寄声行客如回首，莫把寻常醉眼看。
湖北上吴胜之运使有感而言非诗也
戴复古（宋代）

苍生积衅久，天欲尽杀之。
干戈杀不尽，继以大旱饥。
田野委饿杀，道路纷流离。
众人识天意，不敢加扶持。
公怀佛子性，逆天救民命。
擅移太仓粟，众拂生尘甑。
全活十万家，九州咏仁政。
逆天天弗怒，鬼神胡不恕。
白玉尚指瑕，青蝇工点素。
秋风动莼鲈，公亦思归去。
问公归去兮，苍生谁怙恃。
醉落魄 黄荼蘼
高濂（明代）

一般风味。为惜残春偏着意。涂黄额试学宫娃媚。

改艳添香，幽韵怜棠棣。芳名原向酒中得。风流彻骨镕金液。

东君不是忙收拾。数自梅花，开到君应惜。
题四皓图
周瑛（明代）

秦氛暗六合，脱屣入商颜。山中无招呼，斜日照棋盘。

昨夜望前无，疏雨袭轻寒。留侯有心计，戚姬涕汍澜。

事定计当返，名爵岂能攀。史家多阔略，公迹是非间。

遂令诗家子，过庙讥潺湲。
句
孟安序（宋代）

扁舟却下五溪水，胜地重游八迹坛。
寄吴大卿二首 其二
朱松（宋代）

江村小筑兴不浅，奈有灵山香火缘。经世心知焦谷颖，归耕犹恐度公前。
次韵鲜于晋伯三月病起二首
晁公溯（宋代）

甘雨尚啬风未阑，只今时清舞舜干。
山前四面云欲渰，松上五鬣露已团。
甚憎尘土愿投帻，颇思沧浪去持竿。
何当共作杂黍社，长者进酒少举盘。
答宾
韦应物（唐代）

斜月才鉴帷，凝霜偏冷枕。持情须耿耿，故作单床寝。
荣归堂二首
强至（宋代）

嫩柳浓花围旧圃，朱甍碧瓦照春池。
黄金腰下还乡印，翠琰胸中报国诗。
乘驷长卿羞志浅，怀章公子恨名迟。
知公触事须尊主，揭榜新堂是训辞。
薄晴
姚燮（清代）

花色夺烟明，竹香浮梦清。生憎帘黯黯，微隔睐盈盈。

静晓宽閒酌，和天养薄晴。尽渠风过牖，拂落鸟雏声。
次韵杨内翰宾筵留咏二首 其二
童轩（明代）

木落亭皋白露凉，萧萧秋意近重阳。小楼客去浑无事，唯有寻诗镇日忙。
句 其九
曾肇（宋代）

团团桂丛孤，枝叶寒更媚。托根庭宇间，自有幽人致。

何必问嫦娥，青云借馀地。
春词二首 其二
朱淑真（宋代）

屈指清明数日期，纷纷红紫竞芳菲。
池塘水暖鹣鹣并，巷陌风轻燕燕飞。
柳柳万条笼淑景，游丝千尺网清晖。
人间何处无春色，只是西楼人未归。
客舍写怀呈王八丈侍郎五首 其五
程俱（宋代）

白云浮东南，下有姑胥台。去家桃始花，歘见温风来。

久无万金书，一使羁怀开。倚门有华发，扶床有提孩。

虽无冻馁忧，百虑不可排。何当放双桨，黄流入清淮。
游赏心亭
王珪（宋代）

六朝遗迹此空存，城压沧波到海门。
万里江山来醉眼，九秋天地入吟魂。
于今玉树悲歌起，当日黄旗王气昏。
人事不同风物在，怅然犹得对方樽。
闻笛声送任掾
马治（明代）

柳条拂水已堪折，梅花照□如欲言。
翻向溪桥成久立，春风吹笛黯销魂。
挽浙东李两山宣慰四首 其二
曹伯启（元代）

契阔清芬二载强，梦中颜采自难忘。石城南下班荆日，卮酒临风感兴长。
玉堂对菊
郑一统（明代）

簇簇金丛向彩栏，二林偏喜壮奇观。新枝却带三秋露，晚节那惊九月寒。

盈把任从陶令醉，落英何但楚人餐。托根还是清华地，毕竟芬芳到玉銮。
皇帝閤春帖子 其三
周南（宋代）

禁籞希临幸，宵衣戒未明。馀閒寓弧矢，劝讲只儒生。
东宫生日六首·癸巳
林光朝（宋代）

昭代璿源远，高秋宝月前。
神光浮蜀道，瑞气贯秦川。
银榜应如旧，金茎若个边。
龙楼清昼出，鹤禁彩云连。
妙选衣冠薮，旁开道德渊。
重爻分九六，曲礼尽三千。
岁闺缘长历，霜清欲上弦。
每看禖燕日，已入梦熊篇。
沆{虀艹换左氵}通三殿，笙鸾共一天。
东明到西极，作颂自年年。
与野人散策门外
陆游（宋代）

春意侵寒律，川云结夕阴。
闲人了无事，邻叟偶相寻。
废沼萍黏块，孤村雀满林。
世间真梦耳，何物可关心？
颂古五十七首
释道昌（宋代）

水到渠成，风行草偃。
类之水齐，睹之难面。
谁信岩颓石裂时，黄金白银如粪泥。
东方欲晓
宋庠（宋代）

鸟渴催宵漏，鸡鸣引曙光。
山西河闇淡，天北斗低昂。
银烛香犹烬，瑶琴冷未张。
何须开宾鑑，容鬓定苍苍。
题梓潼庙
魏了翁（宋代）

士生一世果何事，道丧千年不得传。富贵熏天随手尽，词华盖世为人妍。

直将了了圣贤质，只办区区文字缘。神为斯人扶正学，试教梦者一醒然。
句
谌祜（宋代）

止水不留前世景，夕阳空照古人心。
结客少年场行
张时彻（明代）

少年纵饮博，落魄废生涯。
阴谋师鬼谷，勇气薄荆轲。
象齿饰雕弧，黄金装莫邪。
较猎平陵下，一发中五筿。
横行都市中，杀人如刈麻。
官司急追捕，埋名鲁朱家。
亲交易名姓，剧孟相经过。
投我千金赠，白刃重摩挲。
驱胡出上谷，转战入交河。
就食大宛城，饮马条支波。
钱刀买首级，摴蒲百万多。
生当甘鼎镬，死即弃山阿。
鹊桥仙（乙丑七夕）
郭应祥（宋代）

薄云笼月，轻飙却暑，天上人间佳节。银河自有鹊为桥，又那要、兰舟桂楫。

后期可准，新欢如昨，选甚轻离易别。姮娥休要妒人呵，待更与、留连一霎。
题董亨道画西湖
曹勋（宋代）

湖上秋山翠作堆，湖光千顷漾涟漪。
晓云帖水菰蒲冷，正是吴江枫落时。
夜对雪作寄友生
贯休（唐代）

皓彩中宵合，开门失所踪。何年今夜意，共子在孤峰。

气射灯花落，光侵壁罅浓。唯君心似我，吟到五更钟。
以摄影心太平草庐图移写纸本 其五
丘逢甲（清代）

吾生寡嗜好，独嗜佳山水。吾庐深山中，颇具丘壑美。

每咏紫芝歌，老亲色然喜。山中白云词，时取教诸子。

虽不求神仙，亦究黄庭旨。谁谓神仙言，治道不在此。

一心先自平，万事罔不理？天下不太平，必自人心始。

仙者特山人，其人常葆真。吾亦葆吾真，一室天下春。
到家（一作杜牧诗，题作归家）
赵嘏（唐代）

童稚苦相问，归来何太迟。共谁争岁月，赢得鬓边丝。
时人为卑罗语
佚名（魏晋）

卑罗鄙语，慧观才录。都人缮写，纸贵如玉。
清明后一日刘通政过岭园
杨巍（明代）

岭圃逢君夕，春风食尚寒。不言别后事，先问圣躬安。

存殁悲诸老，去留任一官。云林最深处，相对酒杯宽。
过定林寺
卢襄（宋代）

寒旌隐隐入花村，小雨初晴水带昏。不惮山程寻寺去，只将诗思与僧论。

菱侵水步深藏艇，柳暗人家半掩门。莫厌禅居萧冷甚，此来一为访溪荪。
润臣将之官武林绣山饯之于公邸同人分韵赋诗并乞吴君冠英绘图以纪得惜字
吴昆田（清代）

杯酒欲为欢，离怀那可释。识面三十年，始自相公宅。

立雪依山阳，函丈联讲席。五载中书省，出入同左掖。

仕宦先气节，交游岂形迹。兄事重增羞，师资实怀益。

借书经仇校，催诗急逋索。每从问掌故，星斗信手摘。

有时出郊原，并辔振轻策。郁葱树森栝，突兀塔立石。

回头见苍鹿，病卧傍木栅。叹此山林姿，轻作风尘客。

沽饱上市楼，明镫照霜夕。更深不言去，往往遭眼白。

清寒启深堂，户大众辟易。一斗不盈𦨻，春色明琥珀。

行乐爱及时，忧来忽相迫。将母我南归，泣血目空赤。

君则胡为者，暂脱薇垣籍。风起榑桑阴，雾涨波斯舶。

城郭付苍茫，何处王乔舄。陟岵惊心神，填海駴魂魄。

相见两无言，中情永脉脉。长沙冬月书，高堂幸清适。

禄养岂易谋，欢承庶无斁。武林好湖山，诗人所共癖。

春雨米家船，秋风谢公屐。矫首五云中，天涯傥咫尺。

主宾各缱绻，悲愁杂笑剧。且复拌一醉，此日足可惜。
西施
崔道融（唐代）

苎萝山下如花女，占得姑苏台上春。

一笑不能忘敌国，五湖何处有功臣。
坏庵
释广闻（宋代）

壁倒篱坍第二筹，扶持不起转风流。只因一句随他语，未到吾宗扫土休。
送刘兄西上
林希逸（宋代）

春光已入柳条催，雪后孤山尚有梅。泉上老人携子去，天中多士待君来。

绝知戏綵怡颜久，便合看花得意回。遥想端门迎马处，不妨翁季共传杯。
为游叔蕃觅苦椎
罗公升（宋代）

丘中有佳人，被褐抱白玉。
百年老风雨，坐阅成毁速。
霜余乃脱颍，磊落隐者屋。
平生苦硬姿，卓尔受命独。
虞翻终老辣，严挺笑软熟。
世情乐肥甘，有齿但食肉。
封题欲远赠，惧以蜇口渎。
的应山林味，雅称藜藿咮。
聊持诗百字，为博珠一斛。
我本看泉声，茅斋添夜读。
赐和蔡京
赵佶（宋代）

道德方今喜迭兴，万邦从化本天成。定知金帝来为主，不待春风便发生。
赠赵医立之
刘克庄（宋代）

世医多孟浪，赵子独专精。
术稳常无误，能高素有名。
方书真烂熟，裘马极鲜明。
自笑贫兼病，将何赠宋清。
答宝臣冬日见怀韵
然明（清代）

太息才华合最难，予归林下汝江干。绿萝院里看花落，红豆村前听鴂残。

摇笔题诗过雪夜，拥貂暖酒入春寒。何时再画炉灰坐，话尽生平瞰芋团。
补史十忠诗 其三 丞相都督信国公文公
刘埙（宋代）

时平辄弃置，事迫甘前驱。呜呼忠义臣，匪直科目儒。

江寒朔吹急，列城同一趋。岂不寄便安，纲常乃当扶。

移檄倡诸镇，奋袂躬援枹。川决莫我回，万险栖海隅。

天乎复不济，道穷竟成俘。一死事乃了，吾头任模糊。

悠悠讥好名，责人无已夫。三衢有魁相，投老作尚书。
晨兴
陆游（宋代）

冬夕宜晚睡，夏日思晨兴。
磊落明星高，苍凉朝日升。
正襟坐堂上，有几不敢凭，陈前圣人书，凛如蹈渊冰。
平生不苟利，岂独畏友朋。
长饥君勿诮，人各有不能。
次韵题江山小景二扇面 其二
陈镒（明代）

江上数峰凝紫烟，江头一水碧于天。月华明处秋空阔，疑有缑山驾鹤仙。
赠无诤和尚四首
王迈（宋代）

学道参禅空自忙，郭郎鲍老各郎当。
不如卸取戏衫子，甘与人呼作哑羊。
退食园亭效韦刺史
蔡汝楠（明代）

崇朝署字罢，退食坐园庐。
春草阶下歇，夏花树底疏。
推窗玩幽鸟，汲水灌嘉蔬。
即此为邦处，亦似北山居。
卷断肠词十首
杨浣芬（清代）

古人曾赋断肠诗，犹记镫前展卷时。修到清才多缺陷，岂知我卷断肠词。

昔年曾痛兰芽折，玉燕重来吉梦符。珍重明珠双入手，奇姿竞说是家驹。

毛诗初授诵琅琅，每听斋声彻内堂。此日紫荆花外望，案头空剩读书囊。

不惯酣眠耐晓寒，便从寝室问爷安。童年也解晨昏意，无怪西河泪不乾。

更比童乌少一龄，八年短梦霎时醒。丸熊有志今何望，雏凤声残不可听。

泡影空花悟夙因，重翻边箧更酸辛。零笺碎墨依然在，不见牵衣问字人。

阿连嬉戏恰随肩，玉质温温亦可怜。岂是夜坛悲寂寞，要他同赋棣华篇。

晓镜台前索果从，夜窗围绕一灯红。当时笑语浑閒事，此际追思似梦中。

碧梧双凤已腾空，望断云霄路不通。碧落黄泉真缥缈，不知何处是儿踪。

人到伤心百念灰，愁肠华发暗相催。此生福慧成虚语，且把哀情抒写来。
咏唐史 李揆
韦骧（宋代）

献替初虽有可贤，忌能遭贬是谁愆。獐头鼠目言何易，重困江湖十五年。
留题剑门东园
赵抃（宋代）

剑州古要害，重门扼开阖。堤防两川地，喉吭此呀呷。

在昔禦狂寇，如朽施巨拉。时平付良守，一与公论合。

政成治东圃，于焉解宾榻。予方锦官去，邀我置壶榼。

纵步车马休，举目苍翠匝。摅怀谈笑喧，倾车潺湲杂。

不春亦芳菲，匪风自萧飒。主宾饮兴豪，量海川酒纳。

贰车台中旧，题诗谓予盍。默默极佳处，兹俗何以答。
水调歌头·日色隐花萼
陈德武（宋代）

日色隐花萼，清夜宴华晴。梁州新曲初就，锦瑟按银筝。中坐太新妃子，列坐亲封秦虢，歌笑尽倾城。百斛金尊倒，一醉玉山倾。扶上马，东小玉，右双成。绛纱笼烛高照，宫漏已三更。抱得禄儿归去，酒醒三郎何处，忽听鼓鼙惊。可惜马嵬恨，不得寄丹青。
黄海歌
王摅（清代）

我所居兮在海滨，未登高丘望远海。行入深山尽是山，银台金阙瞻安在？

昨投汤院雨翻盆，电激雷轰众壑奔。兹山雨后当铺海，旋因观海登天门。

天门削成去天尺，历尽危梯上绝壁。弥勒龛中一宿留，晓起白云千里积。

非烟非雾铺虚空，时为车盖时为龙。诸峰没趾渐及顶，初由肤寸弥寰中。

天吴仿佛舞其下，万里无际连苍穹。是时罡风吹蓬蓬，听如击鼓冯夷宫。

更疑射蛟海水赤，一轮照曜扶桑东。须臾解駮浪纹静，玉池开放千芙蓉。

人间万事皆桑田，惟斯亘古无变迁。尘寰局蹐真可怜，胡弗蹈海如鲁连。

三山驱走置眼前，对之欲往心悠然。长愿采药山中眠，朝朝来往蓬莱巅。

帝乡未遂平生志，从此浮槎天汉边。
山馆（一作移居公安山馆，编入江陵诗后）
杜甫（唐代）

南国昼多雾，北风天正寒。路危行木杪，身远宿云端。

山鬼吹灯灭，厨人语夜阑。鸡鸣问前馆，世乱敢求安。
浣溪沙（赵阁学饷蝤蛑酒春螺）
方岳（宋代）

半壳含潮带靥香。双螯嚼雪迸脐黄。芦花洲渚夜来霜。

短棹秋江清到底，长头春瓮醉为乡。风流不枉与诗尝。
景城杂诗六首 其一
许景衡（宋代）

井邑遗孤垒，渔樵尚几家。洪河散陵谷，古冢入桑麻。

燕子初经节，蜂儿几报衙。此身天地内，随处是生涯。
韩祠三首 其三
刘克庄（宋代）

莱相竹今供戍卒，武侯柏亦付胡儿。南来独有昌黎木，神物千年尚护持。
以诗代书答元丹丘
李白（唐代）

青鸟海上来，今朝发何处？
口衔云锦书，与我忽飞去。
鸟去凌紫云，书留绮窗前。
开缄方一笑，乃是故人传。
故人深相勖，忆我劳心曲。
离居在咸阳，三见秦草绿。
置书双袂间，引领不暂闲。
长望杳难见，浮云横远山。
登度雪台观金沙荼𧃲
杨万里（宋代）

金沙瓶子荼糜粟，一一尖红映圜绿。只销三日雨和风，化作真珠堆锦褥。

饶渠飞度雪前开，开了却吹香雪来。红红白白照天半，醉倚雕栏眼凌乱。
西江月·尽被家缘担阁
侯善渊（元代）

尽被家缘担阁，都因业障兰遮。离微孰举正兼邪。背了灵尝道话。云绽家家儿月。时来处处开花。睛童深入翠烟霞。引至长春不夜。
夜筝
白居易（唐代）

紫袖红弦明月中，自弹自感暗低容。
弦凝指咽声停处，别有深情一万重。
再到洪州望西山（松常栖此山）
曹松（唐代）

洪州向西顾，不忍暂忘君。
记得瀑泉落，省同幽鸟闻。
一回经雨雹，长有剩风云。
未定却栖息，前头江海分。
华药英禅师赞
释德洪（宋代）

以铁作喙，名无有双。老住回雁，道冠湘江。神机之妙，如钟在撞。

道功德林，道精进幢。不动声气，天魔自降。怀我云庵，黄龙的嗣。

说法如云，纵横放肆。孰知此老，胆气相似。大法付授，良亦在此。

是名关西，克家之子。
茉莉
陈学洙（清代）

玉骨冰肌耐暑天，移根远自过江船。山塘日日花成市，园客家家雪满田。

新浴最宜纤手摘，半开偏得美人怜。银床梦醒香何处，只在钗横髻亸边。
凤鸣寺十八应真乃日本国所制密印僧典于沈氏沈施于凤鸣
释居简（宋代）

木素上金泥，云衣整稻畦。曾充僧典质，未到佛阶梯。

领众三韩北，分身两浙西。一龛老风雨，谁与振幽栖。
池州陈使君见示游齐山诗因寄
徐铉（宋代）

往岁曾游弄水亭，齐峰浓翠暮轩横。哀猿出槛心虽喜，

伤鸟闻弦势易惊。病后簪缨殊寡兴，老来泉石倍关情。

今朝池口风波静，遥贺山前有颂声。
悼程伯宇尚书 其二
李光（宋代）

壮节滋培雨露深，袖然文采冠儒林。恩沾二族全纯孝，忠贯三儒秉一心。

墓木未悬吴札剑，断弦谁续伯牙琴。伤情故箧存遗帖，洒泪行间自不禁。
幽壤重光为唐仁夫少卿赋
罗钦顺（明代）

两度恩光照夜台，分明功自义方来。林间稍觉悲风静，地下都应笑口开。

碑表嵯峨天近止，山川盘郁气佳哉。旧灰未冷新烟续，长使赢金父老猜。
喜雨忽风作酬仲归
苏泂（宋代）

触石兴云走列峰，天官日日课分龙。
有怀竞喜神灵雨，无术添驱变化筇。
枕上佳声欣溅瀑，田间乐事喻号钟。
连朝风伯何从恶，敢不凌兢为肃容。
赠弘泉上人
贾岛（唐代）

洗足下蓝岭，古师精进同。心知溪卉长，居此玉林空。

西殿宵灯磬，东林曙雨风。旧峰邻太白，石座雨苔濛。
和沈节推韵
杜范（宋代）

点检春光向几多，埋头官事暗中过。
萧萧鬓影霜先入，匝匝襟尘镜未磨。
盟会谁令寒晋楚，篇词自幸识阴何。
休文多病多流甚，红药尊前独醉歌。
水调歌头·已是三堪乐
吴潜（宋代）

已是三堪乐，更是百无忧。山朋溪友呼酒，互劝复争酬。钓水肥鲜鳊鳜，采树甘鲜梨栗，?稏一齐收。树底飞轻盖，溪上放轻舟。笑鸱夷，名已谢，利还谋。蜗蝇些小头角，何事被渠钩。春际鹭翻蝶舞，秋际猿啼鹤唳，物我共悠悠。倚棹明当发，归梦落三洲。
菱湾
许及之（宋代）

根随波共蔓，花更水相亲。鱼跃翻成出，微光解照人。
桃源忆故人·庭槐沐雨翻新翠
佚名（宋代）

庭槐沐雨翻新翠。叠雪香罗初试。铃响彩旗天坠。忽报徐卿二。帘帏坐客欢声沸。脱紫须烦半臂。借问月娥知未。速长蟾宫桂。
次韵江原方任太博见寄
赵抃（宋代）

锦城之别重吁嗟，人事缤纷走岁华。遗我诗篇来有意，忆君魂梦去无涯。

秋惊蜀岭更书近，云掩闽山故国赊。闻说政成风俗好，又添和气乐人家。
穷
苏泂（宋代）

已著风帆似马奔，雪花无数入船门。诗穷到处无医治，愁绝湘江浸楚魂。
城西二首
韩维（宋代）

西城驰道直如弦，百顷晴波御柳边。
韶乐铿轰罗帐殿，春旗偃蹇近楼船。
曲江未赐唐家燕，灵沼空思镐邑篇。
几日金舆下阊阖，鱼龙奇戏出中渊。
偈颂三十六首
释如珙（宋代）

龙门无宿客，不是点额人。
孤峰无宿客，不是守株人。
红日绕须弥，清风遍寰宇。
侯尉家听琵琶
黄庭坚（宋代）

舫斋苍竹雨声中，一曲琵琶酒一锺。
恰似浔阳江上听，只无明月与丹枫。
题丁野鹤先生鱼龙卷
李澄中（清代）

何人怀此跋浪情，下笔快写沧洲鲸。世间万事难自料，为龙为蠖须臾成。

荇藻交戛细如缕，小鱼琐屑何足数。中流忽断烟波开，乾坤冥冥杂风雨。

此时海裂天吴愁，沧江倒立昆仑浮。中有赤鲤闪光彩，金鳞逆水声飕飕。

仿佛疑听洪涛风，细观又似蓬莱宫。星海下注积石远，黄河上溯龙门通。

鳣鲔昂藏不知量，鼓鬣摇鬐亦争上。可怜鱼服苦束缚，拨刺泥沙色惆怅。

赤鲤力猛陡一穿，双角突出雷火缠。半身未化露鱼尾，半身已入天门烟。

呜呼龙变不可测，画工具有神明力。云行雨施遍八极，涸鲋蹄涔泪沾臆。
六月晦日刘吉士招余偕祁编修田吉士何孝廉崇效寺纳凉次去年看牡丹韵
黄钺（明代）

都门凉宇多归僧，与僧结夏夫谁能。久思古寺暂逃暑，恰来嘉约欢然兴。

山门绿暗树如幄，竹院红湿花交塍。顿遣平头罢摇扇，俨离裸壤思垂缯。

自从五月苦炎热，如坐深甑遭炊烝。有时入夜大雷电，疾风猛雨相凭陵。

朝来蕴隆略如昨，目极禅阁无由登。何期四子有同契，合并令我烦怀澄。

惟余知举留憾事，独遗表圣惭王凝。牡丹作花事已往，楸叶又落情难胜。

浮生小聚类萍梗，流光过眼如风镫。夏凉寒燠众所愿，造物伊谁云爱僧。

浮瓜折藕且取适，褦襶触热宜为惩。试披画卷问朴老，几人来此招凉曾。
摸鱼儿 和彭中和双头菊
郭钰（元代）

压秋香、并肩如舞。情缘天似相许。结根自是孤高者，何乃含娇凝伫。

似秦女。乘鸾仙袂凌风举。精神清楚。便带绾重金，环连叠胜，心事自相语。

情深处。此事人间最苦。多少蝶来蜂去。蘋婆茎命同生死，尚恐翻云覆雨。

休折与。算太液、芙蓉不到人间睹。伤今怀古。想墙里笑声，池西流水，红叶漫题句。
塞垣春（寄子山）
张先（宋代）

野树秋声满。对雨壁、风灯乱、云低翠帐，烟销素被，签动重幔。甚客怀、先自无消遣。更篱落、秋虫叹。叹樊川、风流减。旧欢难得重见。

停酒说扬州，平山月、应照棋观。绿绮为谁弹，空传广陵散。但光纱短帽，窄袖轻衫，犹记竹西庭院。老鹤何时去，认琼花一面。
鱼游春水 寿徐仁静其婿乐鲁常
朱晞颜（宋代）

兰室馀香蕴。射雀屏深清昼永。红旌微动，帘展浪花移暝。

重碧先拈翡翠杯，戏綵低窣鸳鸯锦。人在蕊宫，春生蓬境。

尽说而翁少颖。记得遗环故时井。而今犹自风流，朱颜绿鬓。

百年应惜铜仙在，九里争传清河润。山兮寿兮，以仁能静。
荀淑
徐钧（宋代）

家号八龙名父子，学传二李好师生。
风标想见当时少，况是闲居绝宦情。
戏赠牛女
舒岳祥（宋代）

掷果久怜潘岳好，投梭不入幼舆痴。
彩云似扇羞郎面，新月如弓学妇眉。
喜鹊成桥终有别，阳乌出海且教迟。
如何自古占天者，不说经躔有动移。
续诗之宠依韵以谢
郑清之（宋代）

莫搜险韵续貒貔，雪景须知雪后奇。
日绚寒光庄净界，梅将真色荐新诗。
试敲折竹煎茶舌，旋觅遥岑出黛眉。
油幕输君谈笑乐，圣杯正是一中时。
李侍御归山同宿华严寺
赵嘏（唐代）

家有青山近玉京，风流柱史早知名。园林手植自含绿，

霄汉眼看当去程。处处白云迷驻马，家家红树近流莺。

相逢一宿最高寺，夜夜翠微泉落声。
徽宗皇帝挽词二首 其二
周紫芝（宋代）

主器归储嗣，神尧意独高。帝方游赤水，人已抱乌号。

万国瞻双阙，三山戴巨鳌。思陵风雨夜，松柏漫萧骚。
狗溪迎湫祈雨辄应
文同（宋代）

夏雨渴久矣，秋苗忧杭然。
至诚通祝版，灵贶逐香烟。
桐祓应无讼，囷仓定有年。
曹公三大堰，一夜满民田。
西师
陈黄中（清代）

西师久屯逆胡残，诏语春温汤网宽。已有张骞通大夏，不劳介子斩楼兰。

庭犁青海空传箭，臂断阴山更筑坛。长愧菰芦无远略，贾生三表笑酸寒。
满江红（寿妇人又受命·十月廿七）
草夫人（宋代）

清晓新妆，鸾台畔、潜呼小玉。问阿谁庭院，调长生曲。报道隔邻人庆寿，新来荣领金花轴。细推来、阳月已将周，惟三宿。

陈□颂，年多祝。环珠翠，人如簇。奉金杯相庆，满斟醽醁。愿享麻姑难老福，屡餐母蟠桃熟。更儿孙、岁岁莱庭，蓝袍绿。
奉和御製千叶黄牡丹
夏竦（宋代）

千叶繁英吐异芳，中央瑞色蔼清香。
密攒莺羽参差折，细叠霓裳次第黄。
雾锁天衣临翠幄，露倾金盏沥霞浆。
圣明盛事尊长乐，亲洒宸毫奉美祥。
张忠靖
金朋说（宋代）

尽职倾忠世所稀，舍生取义重伦彝。
昭昭名节标青史，万古流芳天下奇。
七月五日夜雨快晴
范成大（宋代）

丰隆坎坎夜伐鼓，灵湫老龙撇波舞。
褰云掣电上清空，倒卷天波作飞雨。
向来炎官作夏旱，万里彤霞烘玉宇。
岂惟牛马困蚊虻，垄上行人口生土。
我从雪浪叶舟来，不谓山城热如许。
天公知我愁欲病，施与一凉苏逆旅。
稍闻水绕屋除鸣，不觉星从云罅吐。
千山濯濯净鬟髻，缺月娟娟炯眉妩。
浮生此景万事足，但欠清歌对芳醑。
天上秋期正多事，趣驾星桥跨银渚。
人间四者自难并，莫妒黄姑迎织女。
寄怀旧令君贾长傅
王应斗（明代）

乍传飞鹤下晴川，幽梦追寻竹马年。彩舄高回江渚月，仙舟遥带郁林烟。

户瞻莱柏阴犹盛，手种潘桃花正妍。安得九天怀七泽，于旄重映隽州悬。
过白厓驿（驿故阿落密地）
吴国伦（明代）

箐林幽窕石巃嵸，永日驱驰辙未穷。
驿道久通滇蜀使，居人犹杂汉夷风。
厓间板屋依云架，塞外芒山入雨空。
赤水宁辞三峡远，双鱼为寄楚江东。
送杨汝重千兵袭职还增江
湛若水（明代）

蓝粪良田今警无，泮宫高会论功高。归馀杯酒閒三略，重振将军旧战袍。
春日
缪公恩（清代）

霭霭和光景物韶，宜人为最是春朝。垂杨枝共东风软，小沼冰春腊雪消。

瓦雀争鸣喧暖日，纸鸢得意入晴霄。化机活泼天怀畅，曳屐閒行过石桥。
气候六首 其一
肖雄（清代）

西土高寒气候殊，伊州犹是一东隅。地分咫尺时争刻，翻乱征衣件件俱。
竹隐为富州丞乌雅士威题
林弼（明代）

君家万个碧琅玕，长日开轩自在看。清兴每添诗句好，绿阴未放酒杯乾。

谁裁紫凤双龙管，我乞沧浪一钓竿。何似当年彭泽令，归来三径日盘桓。
齐天乐五十首 其十五
端木埰（清代）

莫天初觉斜阳速，疏林晚烟旋起。玉宇澄晖，丝云敛影，浣出长空清翠。

寒蜺未已，又落叶纷纷，乱敲窗纸。饱饭黄昏，晚菘新稻足珍味。

西风吹处渐老，夜堂人坐久，清绝秋气。帘护华香，砧催木业，又近重阳节至。

中庭似水。有明月当阶，暗蛩吟砌。点检青编，短檠书味美。
下蔡春偶作
李中（五代）

旅馆飘飘类断蓬，悠悠心绪有谁同。一宵风雨花飞后，

万里乡关梦自通。多难不堪容鬓改，沃愁惟怕酒杯空。

采兰扇枕何时遂，洗虑焚香叩上穹。
夜静独登小阁有所见因书
文同（宋代）

危阁横空蔽野扉，夜深来上久忘归。
水光潋滟和烟动，云色褵忘夹月飞。
隔岸苇村闻笛远，背湾松坞见灯微。
此间自得吟中乐，不觉霜华满尽衣。
和江子玉二首
胡宏（宋代）

无奇试学居盘谷，谁信断弦胶可续。
湘天冷落数家村，曩时曾可旌麾沐。
潺湲阶下碧溪横，柳静风微幽间足。
知君文武济时才，旧时军律寒生粟。
文忆脱略是人师，应有魏昭能换粥。
我无真乐送芳年，怅望颜回屡空腹。
凄凉指日秋风高，愿更同来写心曲。
春日会饮怀丘思同林成之作四首·又次林韵
苏颂（宋代）

右持卮酒左持螯，慷慨酣歌忆藉糟。
因想良交成不寐，清谈终夕未为高。
竹洲重葺仁寿堂
吴锡畴（宋代）

抗章当日勇辞荣，三咏循陔世念轻。
娱悦高堂仁者寿，壅培遗植圣之清。
云涵翠葆添新阴，秋逼青琅戛旧声。
故址依然成栋宇，水心题扁尚晶明。
挽吴尚书三首
吴芾（宋代）

公守东阳郡，于今已十年。
人犹诵遗爱，政不愧前贤。
清议当时重，休声后代传。
我来叨郡佐，怅望隔重泉。
至上封用择之韵
朱熹（宋代）

畴昔朱陵洞，如今白帝城。天高云共色，夜永月同明。

万象争回巧，千峰尽乞盟。登临须我辈，更约羡门生。
挽赵通判五首
彭龟年（宋代）

风波要自吾心定，泾渭从渠何日分。
公已著身荣辱外，世间余子自纷纷。
贺郑丞相 其三
厉寺正（宋代）

瑞应金穰均禹甸，三边洗甲谁言战。关河岂但犬羊奔，郊薮殆将麟凤见。
应天长 其一 秋闺，集唐词
董元恺（清代）

玉京人去秋萧索。愁眉敛翠春烟薄。倚兰桡，捲珠箔。

前事岂堪重想着。

酒醒情怀恶。灯背小窗高阁。离魂何处飘泊。柳阴烟漠漠。
在屯值寒食节
张道渥（清代）

时节牵归梦，猿啼梦又阑。宦情原不热，旅食本长寒。

何异投荒客，真成耐冷官。我非无麦饭，欲洒墓田难。
飞来寺胜景古迹 其十二 读书坑
朱士赞（明代）

深涧迷芳草，晴云鼓枻来。王孙何地隐，空有读书台。
念奴娇（老人用僧仲殊韵咏荷花横披，谨和）
洪咨夔（宋代）

香山老矣，正商量不下，去留蛮素。独立踌躇肠欲断，一段若耶溪女。水底新妆，空中香袖，斜日疏风浦。向人欲语，垂杨清荫多处。

便好花里唤船，碧筒白酒，微吸荷心苦。佳月一钩天四碧，隐约明波横注。雪藕逢丝，擘莲见薏，枕簟凉如雨。一双宿鹭，伴人永夜翘伫。
题溪村烟雨图
郯韶（元代）

山雨朝来不作泥，望中烟雨使人迷。依稀绝似羌村路，无数春船逆上溪。
登丹景山
戢澍铭（清代）

群峰争蔽空，一山天外立。苍翠割鸿蒙，阴阳判朝夕。

盘空鸟道悬，壁立人面逼。回环旋螺纹，崎岖越鸡帻。

头触前人尻，足抵后人额。宛转及层巅，兰若露林隙。

我自后院游，缒幽探古迹。老干耸崖端，根迸石壁裂。

遥望锦官城，迷离烟雾隔。仰盼云霄间，帝座通呼吸。

引手排天阊，星斗近可摘。怀古意茫茫，感慨盈胸臆。

倚栏自低回，西风吹瑟瑟。
芙蓉
卢钺（宋代）

云袂飘摇翠佩环，仙姿绰约紫霞冠。
虽然谪在西风里，合作人间小牡丹。
【双调】殿前欢　自乐
景元启（元代）

自由仙，对西风篱下醉金船。葛巾漉酒从吾愿，富贵由天。与渊明和一篇，
君休羡，省部选乌台荐。好觑桐江钓叟，万古名传。
自由仙，据胡床闲坐老梅边。彤云变态时舒卷，改尽山川。叹蓝关马不前，
君休羡，八位转朝金殿。恰便似新晴雪霁，流水依然。　梅花
月如牙，早庭前疏影印窗纱。逃禅老笔应难画，别样清佳。据胡床再看咱，
山妻骂：为甚情牵挂？大都来梅花是我，我是梅花。
自警
刘克庄（宋代）

司马赋中聊讽一，伯鱼诗外又闻三。
空馀物表陵云气，不向师前立雪参。
送静学先生南还
石宝（明代）

文星夜半属紫薇，北门学士江南归。江头新水漾轻舸，清啸裂空云不飞。

壮游绝胜窥禹穴，锦袍不独誇渔矶。忧深廊庙见颜色，历尽世味忘甘肥。

钟山直道饥花鸟，宁知衮职思华藻。钜笔明教赋两都，安车又见迎三老。

龙门贱士言非夸，海内文章公大家。公方鹏运击千里，贱士望洋真井蛙。

他日龙泉如可用，雷生争敢负张华。
宿慈祥室
释德洪（宋代）

行智慧心名解脱，绝荆棘地号慈祥。烟消火冷诸缘尽，憎爱化为平等光。
喜小儿病愈
陆游（宋代）

一床共置朝回笏，百屋常堆用剩钱。
何似吾家好儿子，吟哦相伴短檠前。
存心具饮
方回（元代）

朝雨复暮雨，暑气日已微。
凉轩水□爽，幽坐延秋晖。
孤抱无一惬，前事有百非。
可读书本少，能言士尤稀。
积倦蠹帙翻。久辍犀柄挥。
吾儿忽具饮，山茹姜葖肥。
青慈古茗器，十觞联若飞。
此生老且死，所幸岁不饥。
似闻吴中潦，米价良足唏。
东游岂不快，何如且言归。
一醉未易得，家贫今典衣。
典衣亦常事，冥心甘息机。
闻杜鹃
陈著（宋代）

帝魂旧话是耶非，知得安危动处几。
自出蜀啼随地气，直过洛处泄天机。
春风万古此心在，云树千山何日归。
听到如今转难听，恨无双翼与俱飞。
回文偈四首
宋太宗（宋代）

解垂要理真，诠羡非深意。
大谁教指因，缘善归心会。
十六日自怀远解缆风色大顺喜吟一律
张洵佳（清代）

长淮形势亘蟠空，千里征帆踞上风。云脚遥拖洪泽远，涛头直上大江东。

秋深芦管飞霜白，天远沧波浴日红。幸我回头先得岸，不然仍在浪淘中。
寓叹
陆游（宋代）

孤生拙料事，诸老误知人。
世故几翻覆，此身常贱贫。
有书藏禹穴，无地静胡尘。
衰病今年剧，呻吟欲过旬。
记仙女三绝
董嗣杲（宋代）

松影侵坛琳观静，桃花流水石桥寒。
东风吹过双蝴蝶，人倚危楼第几阑。
次韵子瞻和渊明饮酒二十首
苏辙（宋代）

家居简余事，犹读内景经。
浮尘扫欲尽，火枣行当成。
清晨委群动，永夜依寒更。
低帷閟重屋，微月流中庭。
依松白露上，历坎幽泉鸣。
功从猛士得，不取儿女情。
自齐山借舟泛湖还家
曹纬（宋代）

十里平湖漫不流，晚风吹浪打行舟。
定知归得侵灯火，家在菰蒲最尽头。
和淮南李司空同转运员外（一作同转运卢员外赐绯）
罗隐（唐代）

层层高阁旧瀛洲，此地须征第一流。丞相近年萦倚望，

重才今日喜遨游。荣持健笔金黄贵，恨咽离筵管吹秋。

谁继伊皋送行句，梁王诗好郢人愁。
寄李隐居
杜荀鹤（唐代）

自小栖玄到老闲，如云如鹤住应难。

溪山不必将钱买，赢得来来去去看。
崇安分水道中
方士繇（宋代）

溪流清浅路横斜，日暮牛羊自识家。
梅叶阴阴桃李尽，春光已到白桐花。
哭道士刘无得
沈佺期（唐代）

闻有玄都客，成仙不易祈。蓬莱向清浅，桃杏欲芳菲。

缩地黄泉出，升天白日飞。少微星夜落，高掌露朝晞。

吐甲龙应出，衔符鸟自归。国人思负局，天子惜被衣。

花月留丹洞，琴笙阁翠微。嗟来子桑扈，尔独返于几。
龙眠居士画十六大阿罗汉赞 其六
李纲（宋代）

老矣衰疲，背依禅板。读经可为，聊用遮眼。植膝垂足，狮子衔花。

杜其德机，岂有斯耶。
偈颂一百三十三首 其二十七
释居简（宋代）

华鲸吼月，虚籁沈秋。裂破玄关了，随流复入流。
槐阴清昼和寓直诸公
区大相（明代）

洞门晴日霭沉沉，虚院高槐生昼阴。云影临时青殿接，露香凝处绿阶深。

嘤嘤黄鸟分枝转，嘒嘒玄蝉抱叶吟。臣对南薰何所献，欲将封事答虞琴。
三老董公
杨万里（宋代）

一色三军雪染衣，拔山气力陡然衰。
三王事业无多子，却是良平不得知。
玉楼春 其一 和小山韵
王鹏运（清代）

落花风紧红成阵，睡重不知春远近。筝弦声涩镇慵调，燕语情多羞借问。

屏山苦隔天涯信，咫尺关河千万恨。楼前芳草远连天，望眼不随芳草尽。
水崖万仞
徐庸（明代）

水崖万仞出昆崙，势压西方地位尊。名自古先书简策，生来开辟在乾坤。

高凌宇宙如天柱，深锁烟霞有洞门。巨木坚贞饶桧柏，众山罗列比儿孙。

冬欺太白峰头雪，曙拂扶桑叶上暾。云涧岂惟长蘋藻，露岩还可种兰荪。

寒威凛冽成清节，大气扶舆肇本根。林际不沾尘点点，石中曾产玉温温。

词臣墨客多留咏，阿母宜人得共论。罨画堂开华诞日，赋诗称祝献金樽。
送僧之育王
释慧空（宋代）

一庵卧病死无异，放发齐眉老更颠。相送无信茶一椀，江山岸下浙东船。
司马宅
白居易（唐代）

雨径绿芜合，霜园红叶多。萧条司马宅，门巷无人过。

唯对大江水，秋风朝夕波。
序斋丁主簿挽章
曹彦约（宋代）

诗礼彬彬到古风，月桥人物序斋中。
郑公宅畔乡仍在，马氏台前帐已空。
万事可堪评夜旦，九泉终不盖英雄。
只今家学方如此，犹喜先生易未东。
暑雨
陆游（宋代）

草茂水长蛙群鸣，洼深路壤人断行。
故侯老退守瓜垄，翠蔓黄花偏眼明。
贽袁茶使
阳枋（宋代）

天隅把袖立春风，井络民情许上通。
暖到夜郎安静里，寒消白上抚摩中。
摘山岂必溪芽尽，市骏何须冀种空。
月渚扁舟书好读，琅琅声与大江东。
句 其二
周邠（宋代）

泗水西来一带长，望中烟浪似吾乡。云收雁塔初晴影，月照龟山午夜光。

沿汴晓穿榆荚影，过淮时嗅稻苗香。
忘机
宋伯仁（宋代）

我以沤为我，沤为我即沤。
非沤亦非我，机事两忘不。
苏幕遮 自害风
马钰（金朝）

遇王风，风传我。风发□□，风害家缘破。拈弄风飙团水火。

风子飍飍，风韵闲吟和。

顺风行，迎风坐。饮罢真风，更枕清风卧。施布仁风功行大。

自许扶风，风里成因果。
饭客镇驿见壁间书火池事异甚
李流谦（宋代）

荒亭旧刻书火池，火从水出如燎脂。
五行生克谬常理，异事傥燎令人疑。
居人只言数里近，驱车欲前仆夫愠。
谁能博学辨痴龙，寄我此诗聊一问。
竹溪评余近诗发药甚多次韵
刘克庄（宋代）

辇路曾联花底辔，钓矶共著雪中簑。
璧瑕自是难为掩，言玷谁云不可磨。
烦锦绣肠施月斧，洗筝笛耳听云和。
两翁弄此穷生活，户外浑无客履过。
同群公题郑少府田家
高适（唐代）

郑侯应悽惶，五十头尽白。昔为南昌尉，今作东郡客。

与语多远情，论心知所益。秋林既清旷，穷巷空淅沥。

蝶舞园更闲，鸡鸣日云夕。男儿未称意，其道固无适。

劝君且杜门，勿叹人事隔。
读林公懿诚竹轩集次韵卷首一篇
喻良能（宋代）

南渡诗流复数谁，为虞作乐只闻夔。
细看出胁穿心句，想见裁闻画月时。
此集自应传异域，吾生还恨不同期。
先唐作者谁堪并，奴仆微之辈牧之。
拟虹亭
黄梦得（宋代）

父老桥边问我翁，笑谈能办济川功。
水光碧界一千顷，晴影红翻二百弓。
好与诸公来玩月，方知此地亦垂虹。
乘风似有惊人语，高枕沧浪放眼空。
石门西华寺三首 其一
林光（明代）

远水接长堤，疏松绕斜谷。入寺不逢僧，一犬吠深竹。
梅雪四律代张翚徐术陆平沈廉赋 其三
凌云翰（元代）

梅开岂与雪相谋，雪到梅边分外幽。算老只除松强项，论交还使竹低头。

增添冷艳疑临镜，封闭寒香不入楼。对此一时清兴发，西湖船胜剡溪舟。
读翼梅 其一
齐彦槐（清代）

开辟至今日，六千有余年。七十者百人，可见开辟前。

自从尧舜来，圣作述者贤。寥寥四千岁，载籍如山渊。

书契溯结绳，岁远不过千。此上更千岁，已逮乾坤元。

盘古非一人，九州有开先。泰西与中华，纪载略傲焉。

皇极经世书，凿空以言天。曰元会运世，人皆信其然。

岂有数万载，渺无一事传。荒荒复冥冥，如梦如霾烟。

惟有开辟初，天地相絪缊。凝之以为岳，融之以为川。

人兽之胚胎，草木之根原。不知几何时，孕毓而陶甄。

若自开辟后，断无万可言。吾受子江子，诵述成兹篇。
同次公观细陂，小坐行店
杨万里（宋代）

店歇疑为旅，溪行当出郊。
莓苔依断蓼，翡翠上寒梢。
西归七首次韵和泗州十五叔父三
晁补之（宋代）

暮投古店宿，夜闻狐狸嗥，
仆夫告行迈，起视月尚高，
清霜来何许，不觉满我袍，
逆舍良非时，求前兹已劳，
句
罗太亨（宋代）

势利朋俦随处有，诗章行辈逐年无。
刘生
文同（宋代）

历古推任侠，彼刘生者何。
提槌击朱亥，引剑刺荆轲。
饮肆扶头出，歌楼掉臂过。
无人继义勇，关陇气消磨。
曾太皇太后挽歌二首 其二
韩维（宋代）

庆绪钟王国，柔仪俪帝家。仁深天与性，教盛月增华。

海上黄金阙，人间素柰花。臣民怀慕意，犹冀返云车。
和吴达夫见过留题
贺铸（宋代）

雀罗门巷不容车，杖履相过一试茶。
後日相思会乘兴，五云溪上是侬家。
和史魏公荔枝韵
释宝昙（宋代）

炎州草木诚可怜，荔枝六月生蛮烟。
瞿聃不出盛明世，星斗一粲黄昏天。
憧憧翠盖下平地，井井绛帻罗群仙。
囊封白玉倍晶莹，手挹甘露加清圆。
槟榔却误染猩血，末利更欲薰龙钱。
可人风味自不恶，动地身价来何年。
杨梅卢橘定臣妾，河豚瑶柱微芳鲜。
故家奕世富青紫，石蜜一味忘中边。
传闻火山考下下，似隔秋水馀娟娟。
南人儿时解评品，递补各老去空流涎。
红尘一骑烦笑粲，黄屋万里惊回旋。
豺狼不厌林甫肉，海岳空带胡儿膻。
交州驿置馀毒在，洛阳花事相珠连。
吾曹岂不识天意，尤物自是生海壖。
长安道近子午谷，闽粤岁驾东南船。
色香味变只三日，风马牛奔须数千。
只今上方亦玉食，不忍束帛疲民编。
冰盘恰恰荐亲寿，頳汗纳纳愁夫肩。
秋来衔子定鸿鹄，日莫得饱同乌鸢。
锦衾何必卷还客，我自与汝心安然。
伯辉竹林书院
韩淲（宋代）

竹林彼一时，仲容乃此游。寥寥千载后，忍曰为良谋。

古人心匪千，用舍多风流。身容纵未老，岁月去不留。

结茅我山椒，诗书尚何求。固将淑诸人，犹能诵轲丘。

朅来南风薰，见子忘百忧。阮盖青云器，涛戎信其俦。

取酒且勿饮，听作商声讴。
送李伯襄太史封秦藩二首 其二
董其昌（明代）

崆峒倚剑意如何，故里题桥载笔过。百二山河磐石重，三千溟海积风多。

不将昼锦先分矢，欲赋无衣激枕戈。当宁筹笾方仄席，邺侯勋业肯蹉跎。
秋前三日大雨
范成大（宋代）

暑残堪喜亦堪憎，恰似沙场喋血兵。
纵有背城余烬在，能禁几度泻檐声。
挽李客山徵君
吴泰来（清代）

少微星掩碧天空，耆旧彫残此日中。一代文章传倚马，百年心日寄冥鸿。

身藏人海何妨隐，名列儒林未是穷。怅望青山埋骨地，要离冢畔起秋风。
高阳池候都宪李先生四首 其一
林光（明代）

春去夏复来，怀贤情未已。雨馀山正佳，汉水增浩瀰。

溯回惊急湍，来舟进复止。望望鹿门山，众芳竞妍美。
行歌四首
周文璞（宋代）

天谗天谗光照户，反舌转枝啼更怒。
九霄詄荡帝座高，老我此身无告诉。
舍傍种园翁作邻，一方泉兮在中庭。
齐民书在泉有铭，誓将团结为林坰。
次韵陶几道观洪积仁诗编
陈棣（宋代）

令尹韬潜藏六龟，逸韵长忧儿辈知。
剡藤敲水琢玉板，月兔脱颍供毛锥。
冥搜岂但梦春草，招隐昔尝吟桂枝。
江山骏奔来笔下，疑有神助非人为。
公余退客醉经史，底用红裙捧玉卮。
凌云未读相如赋，解颐共听匡衡诗。
讵容陶令赋归去，且效谪仙歌别离。
手题六纸勿轻示，把玩自足娱安期。
千篇政恐雷电取，数仞不许门人闚。
何当筑坛拜诗将，一看横槊英雄姿。
咏史下·蜀先主
陈普（宋代）

西行不与本心符，西负刘璋东负吴。
汉业此时如累卵，天公先与杀周瑜。
系裙腰
魏夫人（宋代）

灯花耿耿漏迟迟。人别后、夜凉时。西风潇洒梦初回。谁念我，就单枕，皱双眉。

锦屏绣幌与秋期。肠欲断、泪偷垂。月明还到小窗西。我恨你，我忆你，你争知。
贺带湖六十三
翁定（宋代）

风吹仙梦落江南，忽忽今年六十三。嗜酒引壶倾腊蚁，挥毫落十食春蚕。

行观仙籍香浮桂，荣看恩袍色斗蓝。他日投簪松径下，摩挲铜狄对清谈。
念奴娇（次韵商筑叟秋香）
史浩（宋代）

银潢耿耿，正露零仙掌，尘空天幕。碧玉扶疏□万朵，偏称水村山郭。巧酝檀英，密包金粟，只待清秋著。三春桃李，自应束在高阁。

好是月窟奇标，东堂幽韵，不管西风恶。独立盈盈回首笑，白苇丹枫索索。折向冰壶，莫教纱帽，醉里轻簪却。浓芳长在，□疑身在云壑。
自赞写真 其二
张纲（宋代）

投闲岁久，圣恩图旧。载锡身章，在帝左右。骨相多屯，何以瘉人。

陈力就列，勿为具臣。
依韵李密学合流河口见怀
梅尧臣（宋代）

二水交流抱闾井，清潭几曲自渊回。
已浮画舸遥遥去，更爱双鷖泛泛来。
春日杂兴十五首 其十五
华镇（宋代）

中和嘉会日，名都肆广筵。华榱荫簪裙，樽俎森盈前。

主宾兴方谐，威仪曾未愆。凤箫密银簧，瑶琴掩朱弦。

众优凑广庭，跰𨇤飒回旋。被服偭古制，咿呜操方言。

钲鼙杂鸣击，促数竞喧填。歌舞养心耳，心耳今烦悁。

恐非君子音，不足延永年。
虫豸诗。蛒蜂（三首）
元稹（唐代）

巴蛇蟠窟穴，穴下有巢蜂。近树禽垂翅，依原兽绝踪。

微遭断手禽，厚毒破心胸。昔甚招魂句，那知眼自逢。

梨笑清都月，蜂游紫殿春。构脾分部伍，嚼蕊奉君亲。

翅羽颇同类，心神固异伦。安知人世里，不有噬人人。

兰蕙本同畹，蜂蛇亦杂居。害心俱毒螫，妖焰两吹嘘。

雷蛰吞噬止，枯焚巢穴除。可怜相济恶，勿谓祸无馀。
重过何氏北涧
刘永之（明代）

北堂宴罢倚微醺，竹几灯花坐夜分。再酌兰樽浮绿醑，重拈綵夜写清文。

山寒岚气朝成雨，地湿松阴暮起云。休讶野人留恋久，十年江海厌离群。
折杨柳
文彦博（宋代）

长忆都门外，低垂拂路尘。更思南陌上，攀折赠行人。

行人经岁别，杨柳逐年新。何当逢塞雁，重寄一枝春。
送张子皋推官赴阙
魏野（宋代）

闲想何人得似君，汎莲难滞五侯门。
风流自是神仙客，雅谈谁知将相孙。
寒籁忍堪飘别曲，秋霖那更洒离魂。
青春渐上青云去，后会应难向水村。
拟陶体三首其二足答手
梅尧臣（宋代）

上下各有分，同质实异支。
要用固尔先，当念扶我危。
我刖尔独安，何以幸华夷。
且愿缩袖间，操执自有时。
见火齐镫问是右史持入梁
李攀龙（明代）

火齐春镫七采装，谁投明月向梁王。
也知照乘珠犹在，不是先容不敢张。
阶笋
易士达（宋代）

绿笋行春竞着鞭，喜添嫩行护阶前。
儿童未识清风味，锄取新苗供晚筵。
秋思
陆游（宋代）

南郑归来二十霜，背人岁月去堂堂。
破裘不补知寒早，倦枕无堂厌夜长。
年少若为评宿士？狂生曾是说高皇。
慨然此夕江湖梦，犹绕天山古战场。
宗人应贤婺源张氏之婿也治邑清介一无所私其列岳诒书郡幕至以邑尊称之其里谚如此戏成绝句
洪适（宋代）

自昔为门婿，于今是邑尊。秋毫无假借，情话与谁论。
侨寄山居霍然几月凡见之於目闻之於耳者辄缀
王志道（宋代）

樵得田头二麦归，做成饼饵饱妻儿。
农家喜有耘田本，接到秈禾稻熟时。
寄贯休上人
修睦（五代）

常语亦关诗，常流安得知。楚郊来未久，吴地住多时。

立月无人近，归林有鹤随。所居浑不远，相识偶然迟。
醉落魄·栖乌飞绝
范成大（宋代）

栖乌飞绝。绛河绿雾星明灭。烧香曳簟眠清樾。花影吹笙，满地香黄月。
好风碎竹声如雪。昭华三弄临风咽。鬓丝撩乱纶巾折。凉满北窗，休共软红说。
柳源观瀑戏明仲
刘子翚（宋代）

山横晓色中，线路穷崎岖。
何年贯日虹，飘然堕秋虚。
晴晖发灿烂，阴飙助倾输。
淙深粉雪沸，注险龙蛇趋。
平生浩荡胸，对此聊一舒。
苍苍古澄潭，仿佛幽灵居。
奇观付豪逸，余润分膏腴。
来游今七贤，贱迹欣与俱。
扶筇却轩轾，坐石安氍毹。
壁阴生小寒，赏澹乐有余。
诗魔久为降，幽事复起予。
为言玉堂人，五字不可无。
寒意
郑刚中（宋代）

岭南霜不结，风劲是霜时。
日落晚花瘦，山空流水悲。
棲鸦寻树早，冻蚁下窗迟。
季子家何在，衣单知不知。
桃源忆故人 重阳师父相引登蓬莱阁
马钰（金朝）

风仙同我蓬莱宴。□玩蓬莱清浅。海市蓬莱出现。虎啸蓬莱苑。龙吟蟠绕蓬莱殿。鹤驭蓬莱凤辇。丹显蓬莱九转。堪应蓬莱选。
东家梅
赵焞夫（明代）

梅园何意日相亲，破腊疏花远俗尘。几树出墙临古道，一枝当俗报先春。

香飘半榻随风至，冻合孤村斗雪新。我亦萧条寒彻骨，白头摇落得芳邻。
送李秀才入京
顾况（唐代）

五湖秋叶满行船，八月灵槎欲上天。

君向长安余适越，独登秦望望秦川。